Document ID: 32014R0715

KOMISIJAS REGULA (ES) Nr. 715/2014
(2014. gada 26. jūnijs),
ar ko attiecībā uz tādu raksturlielumu sarakstu, kas vācami 2016. gada lauku saimniecību struktūras apsekojumā, groza III pielikumu Eiropas Parlamenta un Padomes Regulā (EK) Nr. 1166/2008 par lauku saimniecību struktūras apsekojumiem un lauksaimnieciskās ražošanas metožu apsekojumu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 19. novembra Regulu (EK) Nr. 1166/2008 par lauku saimniecību struktūras apsekojumiem un lauksaimnieciskās ražošanas metožu apsekojumu (1) un jo īpaši tās 7. panta 2. punktu,
tā kā:
(1)
Regulā (EK) Nr. 1166/2008 līdz 2016. gadam paredzēta lauku saimniecību struktūras apsekojumu programma.
(2)
Nepieciešams vākt datus to pasākumu īstenošanas uzraudzībai, kas saistīti ar kopējās lauksaimniecības politikas pārskatīšanu pēc 2013. gada. Turklāt ir nepieciešams vākt datus to pasākumu īstenošanas uzraudzībai, kas saistīti ar lauku attīstību (2).
(3)
Trūkst statistikas informācijas par barības vielu izmantošanu, apūdeņošanu un lauksaimnieciskās ražošanas metodēm, kas saistītas ar strukturālajiem datiem atsevišķu saimniecību līmenī. Tādēļ ir jāuzlabo informācijas vākšana par barības vielu un ūdens izmantošanu un lauksaimnieciskās ražošanas metodēm lauku saimniecībās, jānodrošina papildu statistikas dati agrovides politikas izstrādei un jāuzlabo agrovides rādītāju kvalitāte.
(4)
Raksturlielumu saraksta grozījumu pamatā ir princips, ka vispārējais slogs paliek līdzsvarots, jo tie rādītāji, kuri, ņemot vērā grozījumus attiecīgajos tiesību aktos, ir novecojuši, vai rādītāji, kurus 2016. gadā uz vienreizēja pamata izlaiž, tiek izslēgti, bet citi tiek pievienoti, ko galvenokārt ietekmē augošas un mainīgas vajadzības pēc statistikas informācijas lauksaimniecības jomā saistībā ar jauno kopējo lauksaimniecības politiku līdz 2020. gadam, īpaši attiecībā uz uzlabotu veikumu vides jomā un saistīto agrovides informāciju, kas vajadzīga, ņemot vērā arī to, ka ES finansiālā ieguldījuma līmenis apsekojumā paliek nemainīgs.
(5)
Tāpēc attiecīgi jāgroza Regula (EK) Nr. 1166/2008.
(6)
Šajā regulā paredzētie pasākumi ir saskaņā ar Lauksaimniecības statistikas pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1166/2008 III pielikumu aizstāj ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 26. jūnijā

Labels: 12
19
6